送元厚之待制知福州
作者：王安石
朝代：宋

paragraphs: 海隅山谷閒，人物最多處。
平旦息相吹，連城黕如霧。
閩王舊宮室，丹漆美無度。
今爲大帥府，千里來赴愬。
元侯文章翁，更以吏能著。
峨峨中天閣，鳴玉新改步。
銜詔出梨嶺，方爲遠人慕。
旌旗滿流水，冠蓋東門駐。
四坐共咨嗟，疑侯不當去。
張仲稱孝友，樊侯正求助。
名城雖云樂，行矣未宜遽。